Jermain Defoe

**Jermain Colin Defoe** (s. 7. lokakuuta 1982 Lontoo) on englantilainen uransa päättänyt jalkapalloilija. Hän oli pelipaikaltaan hyökkääjä. Hän pelasi Englannin Valioliigassa yhteensä 496 ottelua ja on 162 maalillaan sarjan kaikkien aikojen kymmenenneksi paras maalintekijä. Kotimaansa lisäksi hän pelasi Major League Soccerin Toronto FC:ssä sekä Skotlannin Valioliigan Rangersissä.

Defoe pelasi vuosina 2004–2017 Englannin maajoukkueessa yhteensä 57 ottelua, joissa hän teki 20 maalia. Hän kuului Englannin joukkueeseen MM-kilpailuissa 2010 sekä EM-kilpailuissa 2012. 

## Seurajoukkueura
Defoe pelasi juniorivuotensa Charlton Athleticissa.

### West Ham United

Defoen siirto Charltonista West Hamiin vuonna 1999 aiheutti hieman erimielisyyttä joukkueiden välillä ja myöhemmin West Ham joutuikin maksamaan Charltonille 1,65 miljoonan punnan siirtokorvauksen Defoesta. Vuonna 2004 Defoe liittyi Tottenhamin riveihin, vaihtokaupassa Bobby Zamora meni West Hamiin.

### Bournemouth

Ennen Tottenhamiin siirtymistä Defoe pelasi kaudella 2000/01 29 lainaottelua 2. divisioonan Bournemouthin joukkueessa. Bournemouthissa hän teki maalin kymmenessä peräkkäisessä ottelussa.

### Tottenham Hotspur

Debyyttimaalinsa Tottenhamissa Defoe teki ottelussa Portsmouthia vastaan Tottenhamin kotistadionilla White Hart Lanella. Koko kaudella 2003/04 Defoe teki 7 maalia neljässätoista ottelussa. Seuraavalla kaudella Defoe teki liigassa 13 maalia 28 ottelussa ja yhdeksän maalia cupeissa (FA Cup ja Englannin Liigacup). Defoen hurjat tehot eivät jääneet huomaamatta ja häntä pidettiinkin ikäluokkansa yhtenä parhaimpana maalintekijänä Euroopassa.

Kaudella 2005/06 manageri Martin Jol vuorotteli hyökkääjiään. Robbie Keane ja Mido pääsivät myös avauskentälliseen. Kauden aikana Defoe aloitti 23 kertaa ja tuli vaihdosta kentälle 13 kertaa, Keane aloitti 24 kertaa ja tuli vaihdosta 11 kertaa, Mido aloitti 24 kertaa ja tuli vaihdosta kentälle 3 kertaa. Yhteensä 36 ottelussa pelannut Defoe teki kauden aikana 9 liigamaalia.

Kaudella 2007/2008 Darren Bentin liityttyä Tottenhamin hyökkäyskalustoon Defoe tippui arvojärjestyksessä neljänneksi hyökkääjäksi. Jo syksystä 2007 uumoiltiin Defoen siirtyvän tammikuussa 2008 johonkin toiseen Englannin Valioliigaseuraan. Manchester United oli vahvasti liitetty Defoen ykkösvaihtoehdoksi. Kun tammikuu koitti Tottenhamin tuorehko espanjalainen manageri Juande Ramos kertoi Defoelle, että hän on vapaa siirtymään muualle. Defoe ei olisi halunnut lähteä Tottenhamista. Mutta pelko vähäisestä peliajasta sai hänet siirtymään 31. tammikuuta 2008 Portsmouthiin 7,5 miljoonalla punnalla. Neljän kauden aikana Defoe ehti edustaa Tottenhamia kaikkiaan 177 ottelussa ja hän teki seuralle 64 maalia.

### Portsmouth

Portsmouthissa Defoe teki heti debyyttipelissään Valioliigassa Chelseaa vastaan 1-1 tasapelin Portsmouthille tuoneen tasoitusmaalin. Maaliskuussa 2008 Defoe ei saanut pelilupaa liitolta pelata Tottenhamia vastaan, sillä tammikuussa tapahtunut kauppa oli lainasopimukseksi merkitty. Defoesta tuli seuraavalla viikolla ensimmäinen pelaaja Portsmouthissa joka oli tehnyt viidessä ensimmäisessä kotipelissä jokaisessa vähintään yhden maalin. Koska Defoe oli esiintynyt Tottenhamissa FA-cupissa kolmannella ja neljännellä kierroksella ei hän pystynyt osallistumaan Portsmouthin FA-cupin peleihin koko loppukautena. Kauden päätteeksi Portsmouth juhli FA-Cupin voittoa. Siirryttyään Portsmouthiin Defoe menetti myös Liigacupin voiton ja finaalin vaikka oli pelannut Tottenhamissa jokaisella aikaisemmalla kierroksella Liigacupin finaaliin asti. Kausi 2007/2008 päättyi Defoen osalta Portsmouthissa 8 maaliin 12 pelissä. Vuoden aikana Portsmouthissa Defoe ehti pelata kaikkiaan 36 peliä ja tehdä 17 maalia kaikissa kilpailuissa yhteensä.

### Paluu Tottenhamiin

6. tammikuuta 2009 Defoe siirtyi takaisin Tottenhamiin n. 15 miljoonan punnan siirtokorvauksella. Defoe oli kertonut haastatteluissa, että hän haluaisi työskennellä vielä Harry Redknappin kanssa joka oli hänet hankkinut Portsmouthiin. Harry oli aikaisemmin lokakuussa 2008 siirtynyt Portsmouthista Tottenhamin manageriksi. Portsmouthin tuolloinen manageri Tony Adams halusi Defoesta kunnon korvauksen ja alussa ennakoitiin että hinta nousee yli 20 miljoonan punnan. Jopa italialainen suurseura Juventus FC oli kiinnostunut Defoesta. Lopulta kuitenkin Defoe esiteltiin Tottenhamin faneille 6. tammikuuta Englannin liigacupin välierien 1.osassa jossa oli vastassa Burnley. Puolen kauden aikana Defoe pelasi Tottenhamissa vain kahdeksan Valioliigaottelua ja teki niissä 3 maalia. Hän loukkaantui vakavasti melkein heti saavuttuaan joukkueeseen. 22. marraskuuta 2009 Defoe sivusi Alan Shearerin ja Andrew Colen nimissä olevaa yhden Valioliiga-ottelun maaliennätystä, kun Defoe teki viisi maalia ottelussa Wigania vastaan.

### Toronto FC
10. tammikuuta 2014 Defoe siirtyi Pohjois-Amerikassa MLS:ää pelaavaan Toronto FC:hen neljän vuoden mittaisella sopimuksella. Hänet kuitenkin lainattiin samantien takaisin Tottenhamiin helmikuun 2014 loppuun kestävällä lainasopimuksella. Defoe debytoi Toronto FC:n väreissä 15. maaliskuuta 2014 2-1 voitossa Seattle Soundersia vastaan. Defoe teki joukkueensa molemmat maalit.

### Sunderland ja paluu Bournemouthiin
16. tammikuuta 2015 Defoe siirtyi Englannin Valioliigassa pelaavaan Sunderlandiin kolmen ja puolen vuoden mittaisella sopimuksella. Defoen kaupan yhteydessä Jozy Altidore siirtyi vastaavasti Sunderlandista Toronto FC:hen. Debyyttiottelunsa Defoe teki siirtonsa jälkeisenä päivänä vanhaa seuraansa Tottenham Hotspuria vastaan. Defoe ei onnistunut ottelussa maalinteossa ja ottelu päättyi Tottenhamin voittoon. Ensimmäisen maalinsa Sunderlandin väreissä Defoe teki 31. tammikuuta 2015 kotiotteludebyytissään Burnley FC:tä vastaan. Ottelu päättyi Sunderlandin 2-0 voittoon. 

Vuoden 2017 kesäkuussa ilmoitettiin, että Defoe siirtyy ilmaissiirrolla AFC Bournemouthin riveihin.

Defoe on tehnyt Englannin Valioliigassa eniten maaleja 90. minuutilla tai sen jälkeen. Pääsiäisenä 2018 hän teki jo 15. kerran tällaisen viime hetken maalin. Hän on myös tehnyt Valioliigassa eniten maaleja kesken ottelun kentälle tulleena vaihtopelaajana ja pääsiäisen 2018 jälkeen hänellä on näitä maaleja 24 kappaletta.

### Rangers
6. tammikuuta 2019 Defoe siirtyi lainalle Skotlannin Valioliigan suurseuraan Rangersiin yhden ja puolen vuoden mittaisella lainasopimuksella. Defoe pelasi kevätkaudella 2019 ja koronaviruspandemian keskeyttämällä kaudella 2019–2020 Rangersissä yhteensä 32 sarjaottelua, joissa hän teki 19 maalia. Hän pelasi kaudella 2019–2020 myös yhden Eurooppa-liigan ottelun FC Portoa vastaan.

Defoe siirtyi Rangersiin pysyvästi kesällä 2020. Kaudella 2020–2021 hän pelasi Skotlannin Valioliigassa 15 ottelua ja teki niissä neljä maalia, kun Rangers voitti Skotlannin mestaruuden. Se oli Defoen pelaajauran ensimmäinen ja ainoaksi jäänyt pääsarjamestaruus. Kaudella 2021–2022 hän pelasi Rangersissa vain kaksi ottelua ja jätti seuran tammikuussa 2022.

### Paluu Sunderlandiin ja uran päätös
Defoe palasi 1. helmikuuta 2022 Englannin ykkösliigassa pelanneeseen Sunderlandiin loppukauden mittaisella sopimuksella. 

Maaliskuussa 2022 Defoe ilmoitti lopettavansa uransa. Hän ehti pelata kevätkaudella 2022 Sunderlandissa seitsemän ottelua, joissa hän ei tehnyt maaleja.

## Maajoukkueura
Defoe edusti Englannin maajoukkuetta 57 kertaa ja teki pelaamissaan otteluissa 20 maalia. Englannin päävalmentaja Sven-Göran Eriksson valitsi Defoen Englannin joukkueeseen Saksan vuoden 2006 MM-kisoihin. Kisojen aikana Defoe ei edes matkustanut Saksaan vaan oli varamiehenä.

MM-kilpailuissa 2010 Defoe pelasi kolme ottelua ja teki alkulohkon päätösottelussa Sloveniaa vastaan Englannin 1–0-voittomaalin, joka ratkaisi Englannin pääsyn jatkopeleihin. EM-kilpailuissa 2012 hän tuli vaihdosta kentälle alkulohkon ensimmäisessä ottelussa Ranskaa vastaan, mutta ei pelannut turnauksessa muissa otteluissa. Viimeiseksi jääneen maaottelunsa Defoe pelasi 10. kesäkuuta 2017 Skotlantia vastaan.

## Muuta
Defoella on saintlucialaisia sukujuuria.

## Lähteet

## Aiheesta muualla
*Defoen profiili ''theFA.com''in sivuilla
*Jermain Defoe Profile & Stats at FootballDatabase